钦定古今图书集成/方舆汇编/职方典/第1331卷 > 《庆云记》白玉蟾
## 钦定古今图书集成/方舆汇编/职方典/第1331卷 > 《庆云记》白玉蟾

淳熙改元，十月既望，惠州守臣王宁，奉天子命，藏醮
事于罗浮山。山即十大洞天之一，朱明耀真之府也。
先是，唐天成中，洞出古剑迹，其篆文已应太祖皇帝“已亥圣君”之谶。我宋受命时，遣中使奉金龙玉简之
典，岁修国醮，著在令甲。孝宗皇帝始登大宝，爰致初
敬，是日也，御香既上。事荐成，步虚升闻，环佩作序，
天容绀碧，风日清美。珍禽舞，驯鹿悦，仙花瑶草，满洞
芳妍。醮坛之西北隅，有五色光华出焉。上亘霄昊，是
谓庆云。轮囷郁丽，华景缤纷，中有金龙，徊翔蓊郁，天
人交会，实应太平。夫太平无象也，然而庆云大来，亦
于其人，不于其天。天意以之昭格，山川于焉出云。云
物精祲，犹登台以课之，“建官以纪之，秉笔以书之。”自
祥符初，泰山庆云现，今焉复应，猗欤盛哉！河清岳润，
信有其时。广东漕臣绘图上之。逾年有旨令礼部每
遇郊恩，给降祠牒，以度其年劳者，使修香火，永为典
故。宝庆丁亥，道士邹师正该覃恩霈，州家檄之知冲
虚观事，兴《怀体符》，命为记文而系之铭曰：“太祖之潜
龙也，古”剑出焉；孝宗之飞龙也，庆云翔焉。剑所以化
龙于地，云所以从龙于天。《易》曰：“云从龙，风从虎，圣人
作而万物睹。”